**NOTĂ INFORMATIVĂ**

la proiectul Hotărîrii Guvernului pentru aprobarea proiectului de lege privind ratificarea Acordului de finanţare

**dintre Republica Moldova şi Banca Europeană pentru Reconstrucţie şi**

**Dezvoltare în vederea realizării proiectului**

**“Sistemul termoenergetic al mun. Bălţi (SA “CET-Nord”)”**

Pe parcursul anilor 2013-2014 Ministerul Economiei a colaborat cu Banca Europeană pentru Reconstrucţie şi Dezvoltare (BERD) în vederea contractării surselor financiare destinate reabilitării sistemului de încălzire centralizată din mun. Bălţi (SA „CET-Nord”). În urma negocierilor BERD şi-a exprimat disponibilitatea să ofere un împrumut în vederea reabilitării componentelor sistemului de încălzire centralizată cu energie termică în mun. Bălţi (SA „CET-Nord”).

Proiectul respectiv a fost aprobat spre finanţare prin contractarea unui credit suveran din partea BERD la şedinţa Comitetului Interministerial pentru Planificare Strategică din 26.03.2014 (procesul-verbal 2505-03).

În vederea implementării acestui proiect-pilot, conform Studiului de Fezabilitate prezentat, se preconizează în total investiţii de circa 10 mil. Euro. La etapa preliminară, investiţiile urmează a fi finanţate în baza unui credit suveran din partea BERD în valoare de 7 mil. Euro şi a unui grant de cca 30% (3 mil. Euro), eventual, din partea Fondului Parteneriatului Europei de Est pentru Eficienţă Energetică şi Mediu (E5P).

De asemenea, este de menţionat faptul că, a fost elaborat un grafic preliminar pentru implementarea proiectului pentru SA „CET-Nord”, care are drept scop preluarea tuturor sub-proiectelor înainte de sezonul de încălzire 2016/2017, o analiză a riscurilor şi o evaluare a impactului social şi asupra mediului a SA „CET-Nord”.

Prin Hotărîrea Guvernului nr. 690 din 22.08.2014 a fost instituit Grupul de lucru interministerial în vederea iniţierii negocierilor asupra proiectului Acordului de finanţare dintre Republica Moldova şi BERD în vederea realizării proiectului „Sistemul termoenergetic al mun. Bălţi (SA „CET-Nord”).

În urma negocierilor purtate de către membrii Grupului de lucru nominalizat şi reprezentanţii BERD asupra condiţiilor de finanţare pentru realizarea acestui proiect părţile au ajuns la un numitor comun asupra proiectului Acordului de finanţare dintre Republica Moldova şi BERD.

Totodată, la data de 30.10.2014 a fost semnat Acordul de finanţare dintre Republica Moldova şi Banca Europeană pentru Reconstrucţie şi Dezvoltare în vederea realizării proiectului “Sistemul termoenergetic al mun. Bălţi (SA “CET-Nord”)”.

Astfel, în contextul celor expuse, următorul pas constă în ratificarea Acordului de finanţare nominalizat.

**Aspectul economic**. Implementarea acestui Acord va avea atît beneficii de ordin economic asupra sistemului termoenergetic al mun. Bălţi, cît şi va îmbunătăţi simţitor calitatea mediului ambiant al oraşului. Astfel:

* Avantajele economice obţinute în urma creşterii producerii de energie electrică şi a economiilor de electricitate vor însuma în total 52 milioane MDL/an
* Diminuarea emisiilor de CO2 în urma aplicării proiectului vor constitui 12650 tone/an
* Asigurarea unei funcţionări fiabile şi durabile a sistemului termoenergetic al mun. Bălţi.

**Aspectul financiar**. Implementarea Hotărîrii Guvernului respective nu necesită alocarea unor mijloace financiare suplimentare din bugetul de stat.

**Aspectul organizatoric**. În conformitate cu prevederile legislaţiei în vigoare, nu este necesară crearea unei instituţii noi pentru realizarea Hotărîrii Guvernului respective.

**Aspectul normativ.** Prezenta Hotărâre a Guvernului este elaborată în conformitate cu legislaţia în vigoare şi nu necesită elaborarea sau modificarea altor acte normative sau legislative.

**Aspectul temporar.** Hotărârea Guvernului în cauză este elaborată pentru o perioadă de timp determinată, pînă la ratificarea Acordului de finanţare în cauză.

În contextul celor enunţate, Ministerul Economiei propune spre aprobare proiectul Hotărârii Guvernului pentru aprobarea proiectului de lege privind ratificarea Acordului de finanţare dintre Republica Moldova şi Banca Europeană pentru Reconstrucţie şi Dezvoltare în vederea realizării proiectului “Sistemul termoenergetic al mun. Bălţi (SA “CET-Nord”)”.

 **Viceprim-ministru,**

 **ministrul economiei Andrian CANDU**